దాయాదుల మ్యాచ్‌కి వరుణుడు కూడా వస్తాడట..?
TNN| Jun 3, 2017, 06.04 PM IST
ఛాంపియన్స్ ట్రోఫీలో అభిమానులు అత్యంత ఆసక్తిగా ఎదురుచూస్తున్న భారత్, పాకిస్థాన్ మ్యాచ్‌కి వరుణుడు అడ్డుపడే సూచనలున్నాయట. ఇప్పటికే శుక్రవారం జరిగిన ఆస్ట్రేలియా, న్యూజిలాండ్ మ్యాచ్‌ని మధ్యలోనే నిలిపివేసిన ఈ విశిష్ట అతిథి దాయాదుల పోరుపై కూడా కన్నేసినట్లు ఇంగ్లాండ్ వాతావరణ శాఖ చెప్తోంది. జూన్ మాసంలో నిమిషాల వ్యవధిలోనే వాతావరణం మారిపోవడం అక్కడ స్పెషల్‌.
ఆదివారం ఈ మ్యాచ్‌కి ఆతిథ్యమివ్వనున్న ఎడ్జ్‌బాస్టన్‌లో శుక్రవారం భారీ వర్షం పడింది. దీంతో భారత్ జట్టు కనీసం మైదానంలో ప్రాక్టీస్ కూడా చేసుకోలేకపోయింది. స్టేడియం పరిసరాల్లో రేపు టెర్రరిస్ట్‌లు దాడులు జరిపే ప్రమాదం ఉందని ఇప్పటికే వార్తలు హల్‌చల్ చేస్తుండగా.. తాజాగా వర్షం సూచనలు అభిమానుల్లో నిరుత్సాహాన్ని పెంచుతోంది. క్రికెట్ ప్రపంచమంతా ఎంతో ఆసక్తిగా ఎదురుచూస్తున్న ఈ పోరుకి వరుణుడు అడ్డంకులు సృష్టించినా.. కనీసం ఓవర్ల కుదింపుతోనైనా మ్యాచ్‌ని నిర్వహించాలని ఐసీసీ పట్టుదలతో ఉంది. ఒకవేళ మ్యాచ్ రద్దయితే మాత్రం.. రెండు జట్లు చెరొక పాయింటుతో సరిపెట్టుకోవాల్సి ఉంటుంది.